`ATENŢIE, SPOILER!!!`

Zvonurile se confirmă: Elena Udrea chiar ar putea fi vedeta propriului serial! Cu toate astea, spune fostul ministru, acesta nu ar urma să fie produs de Netflix, ci de HBO, urmând să fie “mai degrabă o epopee fantasy” în care Udrea se întoarce triumfătoare din Costa Rica, însoţită de trei dragoni şi o hoardă de călăreţi fioroşi.

“E o poveste palpitantă, super-originală, în care joc rolul frumoasei prinţese blonde Udraerys, care a fost alungată din ţara ei de uzurpatori, dar se întoarce cu dragoni şi mongoloizi şi eunuci şi un pitic”, a declarat Udrea. “Mai sunt de aranjat nişte detalii, cum ar fi dacă dragonii ies din ouă sau îi nasc vii. Avem un scenarist care insistă pe varianta a doua.”

“Tot ce pot să divulg e că Băsescu moare şi învie de mai multe ori”, a comentat un reprezentant al trustului HBO.



